
НАРЕДБА № 8121з-311 ОТ 17 ЮЛИ 2014 Г. ЗА РЕДА ЗА ПРЕКРАТЯВАНЕ НА СЛУЖЕБНОТО ПРАВООТНОШЕНИЕ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ



В сила от 22.07.2014 г.


Издадена от министъра на вътрешните работи


Обн. ДВ. бр.60 от 22 Юли 2014г., изм. и доп. ДВ. бр.33 от 8 Май 2015г., изм. и доп. ДВ. бр.19 от 28 Февруари 2017г., изм. ДВ. бр.93 от 30 Октомври 2020г., изм. и доп. ДВ. бр.1 от 3 Януари 2023г.



Раздел I.
Общи положения





      Чл. 1. (1) (Предишен текст на чл. 1 - ДВ, бр. 33 от 2015 г., в сила от 08.05.2015 г.) С тази наредба се определя редът за прекратяване на служебното правоотношение по чл. 226, ал. 1 от Закона за Министерството на вътрешните работи (ЗМВР) и за установяване на обстоятелствата по чл. 226, ал. 1, т. 7, буква "б" и т. 11 ЗМВР.


      (2) (Нова - ДВ, бр. 33 от 2015 г., в сила от 08.05.2015 г., изм. и доп. - ДВ, бр. 19 от 2017 г., в сила от 28.02.2017 г.) Тази наредба се прилага за държавните служители по чл. 142, ал. 1, т. 1 и ал. 3 от Закона за Министерството на вътрешните работи (ЗМВР).





      Чл. 2. Служебното правоотношение на държавния служител се прекратява със заповед, която съдържа:


      1. наименованието на органа, който я издава;


      2. правните и фактическите основания за прекратяване на служебното правоотношение;


      3. разпоредителна част, с която се определят правата и задълженията на държавния служител, начинът и срокът за тяхното изпълнение;


      4. пред кой орган и в какъв срок заповедта може да се обжалва.





      Чл. 3. (1) Заповедта за прекратяване на служебното правоотношение се връчва срещу подпис на държавния служител, който отбелязва датата, часа на връчване и декларира дали се намира в законоустановен отпуск.


      (2) Отказът на държавния служител да получи срещу подпис заповедта по ал. 1 се удостоверява писмено, като се съставя протокол с подписите, трите имена и длъжностите на двама служители.


      (3) При невъзможност заповедта да бъде връчена по реда на ал. 1 и 2 тя се изпраща на адрес за кореспонденция на държавния служител с препоръчано писмо с обратна разписка.


      (4) Когато в заповедта се съдържа класифицирана информация, на държавния служител се връчва препис-извлечение, което не съдържа такава информация. В този случай на служителя се дава възможност да се запознае със заповедта.





      Чл. 4. (1) След връчването на заповедта за прекратяване на служебното правоотношение държавният служител подписва акт за сдаване на длъжността и връща служебната карта, личния знак и зачисленото му оръжие.


      (2) До връщането на зачисленото им имущество и документи на освободените от служба лица се издава временен пропуск за срок не по-дълъг от един месец.





      Чл. 5. Заповедите за прекратяване на служебното правоотношение се връчват и се изпълняват от звената "Човешки ресурси".



Раздел II.
Ред за прекратяване на служебното правоотношение по чл. 226, ал. 1 ЗМВР





      Чл. 6. Служебното правоотношение на държавния служител, който е навършил пределна възраст съгласно чл. 226, ал. 1, т. 1 ЗМВР, се прекратява, независимо дали е придобил право на пенсия за осигурителен стаж и възраст.





      Чл. 7. (1) Прекратяването на служебното правоотношение на държавния служител по чл. 226, ал. 1, т. 3 ЗМВР - по здравословни причини, се извършва въз основа на решение, издадено от Централната експертна лекарска комисия (ЦЕЛК) при Медицинския институт на МВР, в което се установява по безспорен начин, че характерът на заболяването или налични здравни противопоказания не позволяват на служителя:


      1. да изпълнява служебните си задължения на заеманата длъжност;


      2. да изпълнява служебни задължения в МВР.


      (2) В случаите по ал. 1, т. 1 служебното правоотношение се прекратява, когато служителят откаже да заеме друга предложена му длъжност или ако няма друга вакантна длъжност, подходяща за него.


      (3) Заповедта за прекратяване на служебното правоотношение се издава не по-късно от тридесет дни от датата на издаване на решението на ЦЕЛК - МВР.





      Чл. 8. (1) (Предишен текст на чл. 8 - ДВ, бр. 33 от 2015 г., в сила от 08.05.2015 г., изм. и доп. - ДВ, бр. 1 от 2023 г.) Държавен служител, който желае да упражни правото си по чл. 226, ал. 1, т. 2, 4 и 13 ЗМВР, отправя писмено заявление до съответния орган по чл. 158 или чл. 159, ал. 1 ЗМВР. Когато заявлението е до органа по чл. 158 ЗМВР, то се отправя чрез ръководителя на структурата по чл. 37 ЗМВР.


      (2) (Нова - ДВ, бр. 33 от 2015 г., в сила от 08.05.2015 г., доп. - ДВ, бр. 93 от 2020 г., в сила от 30.10.2020 г.) При прекратяване на служебното правоотношение на основание чл. 226, ал. 1, т. 2 или 13 ЗМВР в заявлението по ал. 1 държавният служител отразява обстоятелството, че не е упражнил правото си на пенсия. Заявлението се предоставя на органа по назначаване заедно със справка за осигурителен стаж и възраст за придобиване право на пенсия от държавните служители в МВР.


      (3) (Нова - ДВ, бр. 93 от 2020 г., в сила от 30.10.2020 г.) Съответното звено "Човешки ресурси" извършва проверка и отразява върху заявлението по ал. 1 за наличие на данни за образуване на дисциплинарно производство по чл. 207 ЗМВР срещу служителя и за задължения по чл. 173 и 174 ЗМВР.


      (4) (Нова - ДВ, бр. 93 от 2020 г., в сила от 30.10.2020 г.) Ако в 7-дневен срок от подаване на заявлението по ал. 1 служителят подаде заявление за оттеглянето му, ръководителят на структурата или структурното звено, в което е регистрирано заявлението за оттегляне, незабавно го предоставя на компетентния орган по чл. 158 или 159 от ЗМВР заедно с писмена справка от деловодната система за датата на подаване, а когато заявлението е получено по пощата - и с пощенския плик. Когато заявлението за оттегляне е подадено в срока по чл. 228, ал. 3 ЗМВР, органът не издава заповед за прекратяване на служебното правоотношение.





      Чл. 9. Прекратяването на служебното правоотношение на държавния служител на основание чл. 226, ал. 1, т. 5 ЗМВР - при съкращаване на длъжността, се извършва, когато служителят откаже да заеме друга предложена му длъжност или ако няма друга вакантна длъжност, подходяща за него.





      Чл. 10. Служебното правоотношение на държавния служител се прекратява на основание чл. 226, ал. 1, т. 7, буква "е" ЗМВР - при отказ или отнемане на разрешение за достъп до класифицирана информация, когато служителят откаже да заеме друга предложена му длъжност или ако няма друга вакантна длъжност, подходяща за него.





      Чл. 11. (Изм. - ДВ, бр. 33 от 2015 г., в сила от 08.05.2015 г.) Предлагането на друга длъжност в случаите по чл. 226, ал. 1, т. 3, 5 и т. 7, букви "е" и "ж" във връзка с чл. 153, ал. 3, т. 1 ЗМВР се извършва съгласно наредбата по чл. 164, ал. 6 ЗМВР.





      Чл. 12. (Изм. - ДВ, бр. 33 от 2015 г., в сила от 08.05.2015 г.) Служебното правоотношение на държавния служител се прекратява на основание чл. 226, ал. 1, т. 11 ЗМВР, в периода на срока за изпитване - поради несправяне със служебните задължения след изготвена оценка за изпълнението на длъжността.





      Чл. 13. (Изм. - ДВ, бр. 33 от 2015 г., в сила от 08.05.2015 г.) (1) (Изм. - ДВ, бр. 93 от 2020 г., в сила от 30.10.2020 г.) Прекратяването на служебното правоотношение на основание чл. 226, ал. 1, т. 15 ЗМВР се извършва по инициатива на органа по назначаване.


      (2) (Изм. - ДВ, бр. 93 от 2020 г., в сила от 30.10.2020 г.) Прекратяването на служебното правоотношение на основание чл. 226, ал. 1, т. 1, 3, 5, 6, 7, 9, 10, 11, 12, 14, 16, 18, 19, 20 и 21 ЗМВР се извършва по предложение от съответния ръководител до органа по назначаване.


      (3) (Изм. и доп. - ДВ, бр. 93 от 2020 г., в сила от 30.10.2020 г.) Главният секретар на МВР може да прави предложение за прекратяване на служебното правоотношение на директорите на главните и областните дирекции на МВР.


      (4) При прекратяване на служебното правоотношение по чл. 226, ал. 1, т. 7, буква "в" ЗМВР - незавършване на курса за първоначална професионална подготовка, предложението се прави от ректора на Академията на МВР.


      (5) (Изм. - ДВ, бр. 93 от 2020 г., в сила от 30.10.2020 г.) За директорите на дирекция "Вътрешна сигурност", дирекция "Миграция", дирекция "Международно оперативно сътрудничество", Националния институт по криминалистика, Института по психология и ректора на Академията на МВР не се прави предложение.





      Чл. 14. (Отм. - ДВ, бр. 33 от 2015 г., в сила от 08.05.2015 г.)



Раздел III.
Установяване на обстоятелствата по чл. 226, ал. 1, т. 7, буква "б" и т. 11 ЗМВР 





      Чл. 15. (1) (Изм. - ДВ, бр. 33 от 2015 г., в сила от 08.05.2015 г.) Получаването на най-ниската обща оценка за изпълнението на длъжността на държавен служител е основание за прекратяване на служебното правоотношение по чл. 226, ал. 1, т. 7, буква "б" ЗМВР.


      (2) (Изм. - ДВ, бр. 33 от 2015 г., в сила от 08.05.2015 г.) Получаването на най-ниската оценка за изпълнението на длъжността на държавен служител в периода на срока за изпитване е основание за прекратяване на служебното правоотношение по чл. 226, ал. 1, т. 11 ЗМВР.


      (3) (Изм. - ДВ, бр. 33 от 2015 г., в сила от 08.05.2015 г.) Оценката за изпълнението на длъжността на държавните служители в МВР се извършва при условията и по реда на наредбата по чл. 164а, ал. 2 ЗМВР.





      Чл. 16. (Изм. - ДВ, бр. 33 от 2015 г., в сила от 08.05.2015 г.) При възникване на обстоятелствата по чл. 15, ал. 1 и 2 към предложението за прекратяване на служебното правоотношение се прилага картата за оценка на изпълнението на длъжността на държавния служител.



Заключителни разпоредби






      § 1. Наредбата се издава на основание чл. 226, ал. 6 от Закона за Министерството на вътрешните работи.





      § 2. Наредбата влиза в сила от деня на обнародването ѝ в "Държавен вестник".



Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121з-311 ОТ 2014 Г. ЗА РЕДА ЗА ПРЕКРАТЯВАНЕ НА СЛУЖЕБНОТО ПРАВООТНОШЕНИЕ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ





      (ОБН. - ДВ, БР. 33 ОТ 2015 Г., В СИЛА ОТ 08.05.2015 Г.)

§ 9. Наредбата влиза в сила от деня на обнародването ѝ в "Държавен вестник".


    

Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121з-311 ОТ 2014 Г. ЗА РЕДА ЗА ПРЕКРАТЯВАНЕ НА СЛУЖЕБНОТО ПРАВООТНОШЕНИЕ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ





      (ОБН. - ДВ, БР. 19 ОТ 2017 Г., В СИЛА ОТ 28.02.2017 Г.)

§ 2. Наредбата влиза в сила от деня на обнародването ѝ в "Държавен вестник".


    

Заключителни разпоредби
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № 8121З-311 ОТ 2014 Г. ЗА РЕДА ЗА ПРЕКРАТЯВАНЕ НА СЛУЖЕБНОТО ПРАВООТНОШЕНИЕ НА ДЪРЖАВНИТЕ СЛУЖИТЕЛИ В МИНИСТЕРСТВОТО НА ВЪТРЕШНИТЕ РАБОТИ





      (ОБН. - ДВ, БР. 93 ОТ 2020 Г., В СИЛА ОТ 30.10.2020 Г.)

§ 3. Наредбата влиза в сила от деня на обнародването ѝ в "Държавен вестник".


    






